Strandgravere

Strandgravere (Heterocerinae)
 Elythomerinae

Strandgravere (Heteroceridae) er en familie av biller som kan ligne på små skarabider. Både larvene og de voksne billene lever i ganger de graver i sand- eller mudderbunn ved kanten av vann, enten elver, bekker eller ved saltvann. De kan kjennes på avlang, jevnbred og noe flat kroppsform, kraftige bein med piggete legger (tibiae), korte antenner og fremskytende munndeler. Seks arter er funnet i Norge.

 Utseende 
Små biller (1 – 8 mm, de fleste mindre enn 5 mm), avlange og noe flate, som oftest brunlige på farge. Oversiden er tett kledt av fine, utstående hår og matt. Dekkvingene er gjerne mønstret i gult og mørkebrunt.

Hodet er stort og bredt, med ganske små fasettøyne. Antennene er 11-leddete, ganske korte, sagtakkede, kamformede eller lett kølleformede. Overleppen (labrum) og kjevene (mandibler) er ganske store og skyter tydelig fram under hodet. Brystskjoldet (pronotum) er bredere enn langt, så bredt som eller litt bredere enn dekkvingene, uten noen påfallende lister, groper eller pigger. Dekkvingene er avlange og parallellsidige, matte og tett hårkledte. Beina er ganske kraftige, leggene (tibiae) er brede med lange, avflatede pigger på utsiden som billene bruker til å grave med. Føttene er korte og tynne, fire-leddete.

Larvene er avlange, mer eller mindre sylindriske, med tydelig avsatte, tett hårete ryggplater (tergitter) og bukplater (sternitter). Hodekapselen er kraftig med forholdsvis små kjever (mandibler) og korte antenner, de tre parene med bein er forholdsvis lange og kraftige. Bakkroppsspissen ender i en torn som brukes til å forankre larvene i gangene de lever i.

 Levevis 
Alle strandgraverne er knyttet til vann, men de holder seg på bredden. Noen arter lever på sandbunn i fjæra og er dermed blant de forholdsvis få billene knyttet til saltvann. Disse gjemmer seg i gangene sine ved flo sjø. Andre arter kan finnes ved brakkvann, for eksempel i takrør-sumper. Både voksne og larver graver ganger som de lever i. De voksnes ganger kan kjennes på at de ender i en "skorstein" av sand eller mudder. De spiser alger, plankton og lignende smått organisk materiale. Larvene spiser sand eller mudder og skiller ut næringsorganismene fra dette. Disse billene viser seg sjelden på overflaten, men de voksne flyr en del og tiltrekkes da til lys.

 Systematisk inndeling / norske arter 

 Ordenen biller, Coleoptera
 Underordenen Polyphaga
 Overfamilien mudderbiller (Dryopoidea)
 Familien strandgravere, Heteroceridae
 Underfamilien Elythomerinae – bare én, sjelden art
 Elythomerus elongatulus Waterhouse, 1874 – beskrevet fra Australia. Den har ikke blitt gjenfunnet etter at den ble beskrevet i 1874.
 Underfamilien strandgravere (Heterocerinae)
 Slektsgruppen Augyliini
 Slekten Augyles Schiødte, 1866
 Slekten Centuriatus Pacheco, 1964
 Slekten Explorator Pacheco, 1964
 Slekten Microaugyles Pacheco, 1964
 Slekten Taenheterocerus Kuwert, 1890 (usikker)
 Slektsgruppen Heterocerini
 Slekten Culmus Pacheco, 1964
 Slekten Dampfius Pacheco, 1964
 Slekten Efflagiatus Pacheco, 1964
 Slekten Erus Pacheco, 1964
 Slekten Filiolus Pacheco, 1964
 Slekten Gradus Pacheco, 1964
 Slekten Heterocerus Fabricius, 1792
 Heterocerus flexuosus Stephens, 1828
 Heterocerus obsoletus Curtis, 1828
 Heterocerus fenestratus (Thunberg, 1784)
 Heterocerus fusculus Kiesenwetter, 1843
 Heterocerus hispidulus Kiesenwetter, 1843
 Heterocerus intermedius Kiesenwetter, 1843
 Slekten Lantemarius Pacheco, 1964
 Slekten Lapsus Pacheco, 1964
 Slekten Littorimus Des Gozis, 1885
 Slekten Neoheterocerus Pacheco, 1964
 Slekten Olmedous Pacheco, 1964
 Slekten Peditatus Pacheco, 1964
 Slektsgruppen Micilini
 Slekten Micilus Mulsant & Rey, 1872
 Slektsgruppen Tropicini
 Slekten Tropicus Pacheco, 1964

 Referanser 

 Litteratur 
 Hansen, Victor.; Larsson, Sv. G. 1973 (2. utgave). Biller X. Blødvinger, klannere m. m.: (Malacodermata, Fossipedes, Marcrodactylia og Brachymera) Danmarks Fauna 44. 344 sider. ISBN 8712166936
 Lawrence, J.F., Hastings, A.M., Dallwitz, M.J., Paine, T.A. og Zurcher, E.J. Delta Interactive Key – Coleoptera Elateriformia, Heteroceridae. 
 Silfverberg, H. 1992. Enumeratio Coleopterorum Fennoscandiae, Daniae et Baltiae. (Liste over Nordens biller). Helsinki.

 Eksterne lenker 
 Bilder fra Delta Interactive Key: 
 Heterocerus sp. 
 Elythomerus elongatulus 
 Micilus sp. 
 Larve


Kategori:Biller

Kategori:Dyr formelt beskrevet av William Sharp Macleay